KIRJALLINEN KYSYMYS E-2564/98

esittäjä(t): Irene Soltwedel-Schäfer (V) komissiolle

(1. syyskuuta 1998)

Aihe: Biebesheimin (Hessen, Saksa) ongelmajätteiden polttolaitos

Mikä on ongelmajätetilanne eri jäsenvaltioissa seuraavien seikkojen osalta?

1. Jätteiden vuotuiset määrät vuosina 1993-1997?

2. Olemassa tai suunnitteilla oleva käsittely- tai polttokapasiteetti sekä varastotila?

3. Vapaa kapasiteetti tonnia/vuosi?

4. Vienti muihin maihin tonnia/vuosi?

5. Tuonti muista maista tonnia/vuosi?

6. Jätteiden välttämiseen tai uudelleen käyttöön tähtäävät strategiat (olemassa tai suunnitteilla)?

7. Entä mitä komission direktiivejä ja asetuksia on olemassa ja millaisia suunnitelmia on laadittu ongelmajätteiden synnyn välttämiseksi Euroopassa?

8. Ongelmajätteiden uusiokäytölle Euroopassa?

Komission jäsenen Ritt Bjerregaardinkomission puolesta antama vastaus

(3. marraskuuta 1998)

Vaarallisia jätteitä ja muita jätteitä, jäsenvaltioiden kaatopaikkoja ja jätteenpolttolaitoksia sekä vaarallisten jätteiden tuontia ja vientiä koskevat tilastot on esitetty Euroopan ympäristökeskuksen vuonna 1998 julkaisemassa kertomuksessa Europe's Environment: the second assessment (Euroopan ympäristö: toinen arviointi). Tietoja vapaana olevasta jätteenkäsittelykapasiteetista ei ole käytettävissä. Lisätietoja jätteiden tuonnista ja viennistä on liitteissä, jotka kuuluvat ensimmäiseen kertomukseen(1) Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun neuvoston asetuksen (ETY) 259/93(2) täytäntöönpanosta. Kyseisiä tietoja ei niiden laajuuden takia julkaistu yhdessä kertomuksen kanssa, mutta komissio toimittaa ne mielellään pyynnöstä.

Jätteistä annetun direktiivin 75/442/ETY muuttamisesta 18 päivänä maaliskuuta 1991 annetussa direktiivissä 91/156/ETY(3) säädetään, että jäsenvaltioiden on toteutettava toimenpiteitä, joilla edistetään jätteiden syntymisen ja niiden haittojen ehkäisemistä tai vähentämistä (erityisesti kehittämällä puhtaita teknologioita ja tuotteita) sekä jätteiden hyödyntämistä (erityisesti uudelleenkäytön ja kierrättämisen avulla). Tämä säännös koskee kaikkea jätettä, ja jäsenvaltioiden viranomaisten tehtävänä on panna se täytäntöön ottamalla käyttöön asianmukaiset jätehuoltosuunnitelmat. Tähän liittyen komissio haluaa mainita myös neljän jätedirektiivin täytäntöönpanoa koskevan kertomuksen(4), joka julkaistiin vuonna 1997.

Yksittäisten vaarallisten jätteiden luokkien osalta voidaan todeta, että vaarallisia aineita sisältävistä paristoista ja akuista annetussa neuvoston direktiivissä 91/157/ETY, sellaisena kuin se on muutettuna 4 päivänä lokakuuta 1993 annetulla direktiivillä 93/86/ETY(5), säädetään toimenpiteistä, joilla on vaikutusta jätteiden syntymisen ehkäisemiseen ja jätteiden kierrättämiseen. Polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annettu direktiivi 96/59/EY(6) ja jäteöljyhuollosta 16 päivänä kesäkuuta 1975 annettu direktiivi 75/439/ETY(7) koskevat myös vaarallisten jätteiden käsittelyä.

Komissio on yhteisön jätehuoltostrategian arvioinnin yhteydessä todennut, etteivät yhteisön saavutukset jätteiden syntymisen ehkäisemisessä ole tyydyttäviä. Jotta jätteiden syntymisen ehkäisemistä koskevan periaatteen toteutumista voitaisiin edistää etenkin vaarallisten jätteiden osalta, komissio on 9. heinäkuuta 1997 antanut ehdotuksen direktiiviksi loppuun käytetyistä ajoneuvoista(8). Direktiivissä säädetään erityistoimenpiteistä, joiden tarkoituksena on ehkäistä kyseisen jätteen syntymistä ja siitä aiheutuvia haittoja sekä edistää jätteen kierrättämistä. Niin ikään komissio antoi 23. heinäkuuta 1998 kierrätysteollisuuden kilpailukykyä koskevan tiedonannon(9). Tavoitteena on edistää kierrätystä ja parantaa kierrätysalan kilpailukykyä. Komissio ehdottaa tiedonannossa lukuisia olennaisia toimia, joista on määrä keskustella erityisessä kierrätysalan foorumissa.

(1) KOM(98) 475 lopullinen.

(2) EYVL L 30, 6.2.1993.

(3) EYVL L 78, 26.3.1991.

(4) KOM(97) 23 lopullinen.

(5) EYVL L 264, 23.10.1993.

(6) EYVL L 243, 24.9.1996.

(7) EYVL L 194, 25.7.1975.

(8) KOM(97) 358 lopullinen.

(9) KOM(98) 463 lopullinen.